OBH 7730/1997.
Az állampolgári jogok országgyűlési biztosa általános helyettesének jelentése
Ügyintéző: dr. Zsiga Jánosné

Az eljárás megindítása

A panaszosok beadványában foglaltak lényege szerint a rendőrség szervei megfelelő jogszabályi előírás hiányában rendelkeznek egyes közlekedési szabálysértésekkel kapcsolatos szabálysértési felelősséget megállapító határozatokban az elkövetők gépjárművezetői engedélyének határozott időre történő visszavonásáról. A szabálysértési eljárásról alkotott 1968. évi I. törvény, továbbá a 17/1968. Korm. rendelet és a közúti közlekedés rendőrhatósági igazgatásáról alkotott 20/1990. (VIII.6.) BM rendelet előírásainak egybevetésével a szabálysértési hatóság - feltehetően jogszabály szerkesztési hiba miatt - a gépjárművezetői engedélyt nem vonhatja vissza az eljárás jogerős befejezése utáni időszakra.

Mivel az adott esetben felmerült az Alkotmány 2. § (1) bekezdésében deklarált jogállamiság lényegi elemét képező jogbiztonság sérelmének gyanúja, vizsgálatot rendeltem el.

A tényállás és a vizsgálat megállapításai

A közúti közlekedés rendőrhatósági igazgatásáról szóló 1997. december 31. napjáig hatályban volt, 20/1990. (VIII.6.) BM rendelet (a továbbiakban: BM r.) 5. § (3) bekezdésében foglaltak szerint "A vezetői engedélyt a szabálysértési eljárásban alkalmazott járművezetéstől eltiltás (....) esetén egy hónaptól egy évig terjedő időre lehet visszavonni."

Az utóbb hivatkozott miniszteri rendeletet - 1998. január 1-jei hatállyal - új szabályozás váltotta fel. A közúti közlekedés rendőrhatósági igazgatásáról szóló 48/1997. (VIII.26.) BM rendelet 17. § (1) bekezdése szerint: "A rendőrhatóság a vezetői engedélyt visszavonja:

b.) a 16. § (1) bekezdés a.) és b.) pontjában meghatározott bűncselekmények esetén a   büntető eljárás jogerős befejezéséig, de legfeljebb 1 évre, a 16. §  (1) bekezdés b.) pontjában meghatározott szabálysértés elkövetése esetén a szabálysértési eljárás jogerős befejezéséig, de legfeljebb 6 hónapra".

A 17. § (2) bekezdése szerint: "A szabálysértési hatóság - amennyiben a szabálysértési tényállást megállapító jogszabály az e rendeletben meghatározott közlekedési igazgatási intézkedés alkalmazását is lehetővé teszi - 1 hónaptól 1 évig terjedő időtartamra elrendelheti a vezetői engedély, illetve egy vagy több kategóriára, járműfajtára vonatkozó jogosultság visszavonását."

A 17. § (3) bekezdése értelmében: " Az (1) bekezdés b.) pontja esetén az ügyben eljáró ügyészség vagy a bíróság, illetőleg a szabálysértési hatóság kezdeményezésére a rendőrhatóság a vezetői engedélyt a határidő letelte előtt is visszaadja, illetve annak visszavonásától eltekint."

A fentebb hivatkozott 20/1990. (VIII.6.) BM r. szabályozásának a panaszosok által is sérelmezettek szerinti alkotmányellenességének megállapításával kapcsolatos indítványok alapján az Alkotmánybíróság az időközben meghozott 3/1998. (II.11.) AB  határozatban állást foglalt.

Az utóbb említett határozatban kifejtettek alapján "....a kifogásolt miniszteri rendeletet 1998. január 1-jei hatállyal felváltó 48/1997. (VIII.26.) BM rendelet (a továbbiakban: hatályos BM r.) a korábbihoz képest tartalmilag részben eltérő rendelkezéseket tartalmaz, s ezáltal az indítványozók több kifogását meghaladottá, tárgytalanná teszi. A hatályos BM r. ugyanis megteremti azokat a jogi garanciákat, amelyek korábbi hiányos volta az indítványok előterjesztését eredményezte."

Az indokolás további részében rögzítettek szerint ".....nem alkotmányellenes az a körülmény, hogy a vezetői engedély visszavonásával összefüggő egyes kérdéseket a belügyminiszter rendelete szabályozza, mivel a BM r. vitatott rendelkezései törvényi szabályozáson alapulnak, nem tekinthetők alapjogot korlátozó elsődleges (primer) jogforrásnak". 

Az AB határozat 1.3 pontjában kihangsúlyozottak szerint az időközben hatályba lépett BM r.-ben a jogalkotó több jogi garanciát fűzött a gépjármű vezetői engedély visszavonásához. A határozat indokolása ezzel kapcsolatban a BM r. 17. § (1) bekezdés b.) pontjának, továbbá a 17. § (3) bekezdésének az előzőekben már idézett rendelkezéseire hivatkozik. 

A fentebb kifejtettek szerint a gépjárművezetői engedély visszavonhatósága jogi feltételeit illetően a korábban hatályos BM r.-nek ismertetett hiányosságai folytán megállapítható alkotmányos visszásságot - az Alkotmánybíróság határozatában is kifejtettekhez képest - az időközben hatályba lépett 48/1997. (VIII.26.) BM rendeletben előírt újabb rendelkezések -lényegében orvosolták. Ennélfogva az 1993. évi LIX. törvény 20. § (1) bekezdésében rendelkezésemre áló intézkedés megtételére nem láttam indokot.

Budapest, 1998. május

Dr. Polt Péter